M. Číž, podpredseda NR SR: (2008-07-03):
Ale naozaj, obrovská ľútosť – také neuveriteľné zneužitie parlamentného prostredia na riešenie čisto osobných záležitostí a flagrantne a hrubo porušovať rokovací poriadok. Pán kolega Ferko Mikloško, no, pre mňa naozaj ikona donedávna, slovenský človek, ktorý naozaj bude v učebniciach a toto neviem, či sa nám podarí v demokratickej spoločnosti vymazať. Je to tragédia, Ferko. Takto nehorázne zneužiť parlamentnú pôdu na absolútne subjektívne, individuálne veci, prípadne na neuveriteľne nekorektný politický marketing, to tu naozaj ešte nebolo a pevne verím, že to už ani nebude. Už kedy a ako, je jedno. Tento parlament dnes už hranice nemá. V posledných dvoch dňoch sme opäť dospeli k tomu, že, bohužiaľ, prestáva platiť rokovací poriadok. Naozaj, mediálny tlak, ktorý je nehorázny a neseriózny, kde nie sú schopní sprostredkovať verejnosti ani elementárne, aspoň objektívne základné nuansy, povedzme, že politického zápasu, ak sa tu vedie, pretože naozaj diskutujeme o návrhu na odvolanie predsedu výboru pre kultúru a médiá, toto hrubé zneužívanie rokovacieho poriadku spôsobuje, že prestáva existovať paragraf, že vlastne v parlamente o tom, že sa odkláňa niekto od prerokovaného bodu programu, pričom to tvorí esenciu rokovacieho poriadku parlamentarizmu u nás. Veď pokiaľ chcem dať poslancom právo kedykoľvek na voľnú politickú debatu k akejkoľvek téme, tak predsa ten inštitút musí sa dostať do rokovacieho poriadku. A ten tam nie je. A pán poslanec Mikloško ako bývalý predseda Národnej rady vie, že v tomto smere sa viedli veľmi vážne diskusie a nikdy nedovolili ako koaliční poslanci, pokiaľ mali moc na to, aby tu bol paragraf o voľnej politickej rozprave, v rámci ktorého sa každý poslanec, každá politická strana bude snažiť prostredníctvom parlamentného mikrofónu informovať verejnosť o tom, čo ju bolí. Pán Mikloško, boli sme pripravení o tom rozprávať v komisii, lebo ja si myslím, že tento inštitút sem patrí presne tak ako vyšetrovacie výbory, pretože je to úplne štandardný a, samozrejme, inštitút klasického parlamentarizmu. Tá nesmierna účelovosť, ktorá sprevádzala, Ferko, aj teba, bohužiaľ, nerád ti to hovorím, vo funkciách a ako člena KDH, nikdy si voči nehoráznym účelovostiam nevystúpil, takže v danom prípade veľmi rád v istej časti tú morálnu ikonu rešpektujem, ale v tvojej parlamentnej činnosti ako poslanca nie. A viem ich vymenovať desiatky. Flagrantným prípadom je práve tento proces, o ktorom sa bavíme. Pamätám si ako zástupca predsedu klubu sme mali rokovanie, pri všetkej úcte poviem to na rovinu, o pánu Tkáčovi v predchádzajúcom období, kde som presne, pán Minárik vie, že argumenty, ktoré ste tu uvádzali teraz tak nesmierne hrdo s plnými ústami etiky, ho rozprával. Keď je už raz zvolený, je poslancom, je všetkým, pokiaľ nie je nejaká nedôvera k práci, nie je dôvod, nechajme to. Urobili ste všetko pre to vtedy, aby to tak nebolo a nehanebne ste odvolali Tkáča, ktorý nebol vo vašej, Ferko, poslaneckej skupine a dali ste si pána Brocku. Pán poslanec Palko, nepamätáte si, pán poslanec Bauer, a nepovedal som nič iné, keď teda to platí, dobre, vychádzajme z princípu, lebo taký existuje vonku, pokiaľ poslanec nemá mandát strany, pokiaľ nie je zaradený v klube, v takom prípade štandardné práva nemá. A je to jednoducho na to, aby poslanci, ktorí majú a máme záujem, aby mali slobodný mandát, nezavádzali voličov. Aby to, čo voličom sľúbili, čo reprezentuje strana, aby plnili. O tomto, každý, kto si prelistoval elementárne základy parlamentarizmu, vie. U vás, vážení páni, ani náznak rešpektovania týchto vecí, ale bezbrehé účelové videnie. Teraz vám vyhovuje A, ak vám od rána do večera o etike a o všetkom možnom v reči vyhovuje B, bez problémov zmeníme. Ferko, toto veľkí ľudia s veľkou etikou nerobia. Hovorím to čestne a úprimne. Preto sa mi toto nepáči a nemôžem sa na tom zúčastňovať. To znamená, už ste urobili to, že vlastne prestal fungovať zmysel rokovacieho poriadku tak, ako sa schválil. Poslanci nemajú nárok. Poslanci majú nárok na klasické inštitúcie parlamentarizmu.    Hodina otázok, interpelácie, písomné odpovede na otázky. Inak musia rešpektovať schválený program. Toto, čo robíte vy, prestáva fungovať všetko. Načo to tu je? Ferko, etika v parlamentarizme je predovšetkým a prvoradý princíp je dodržiavanie zákonov. Ferko, Slovensko potrebuje ľudí v politike, ktorí budú hovoriť ľuďom, že naozaj je jedno, kedy a v akej súvislosti sa používa zákon, ale že ten zákon platí. To je etika, prvoradá. To všetko ostatné sú žvásty a výrazne to, všetko ostatné, etiku degraduje. Čiže, z tohto dôvodu takto sa na to pozeráme. Ešte jedno chcem povedať. Je absolútny nezmysel a urobili ste všetko, aby sme to nemohli vyjadriť, pretože boli sme svedkami eskapády pána Palka dve hodiny. To vôbec predsa nie je návrh pána predsedu Mečiara. On ho formálne urobil z toho dôvodu, že on nemá s tým problém. Ale je to absolútne samozrejme návrh poslaneckých klubov SNS, HZDS a SMER-u. A z tých princípov, z ktorých ste sami predviedli, pán poslanec Minárik bol nesmierne aktívny a bol nositeľom tejto geniálnej myšlienky, že jednoducho ten poslanec, ktorý stratí stranícky mandát, tak musí odchádzať zo svojej funkcie. Ferko, Brocku ste si tam dali. Naozaj sa nehanbíme trošku? Ferko, Slovensko potrebuje osobnosti, ktoré môžu byť v dejinách. A má sa snažiť o to, aby bolo čo najmenej počmárané. Rozmýšľajme nad tým. Ďakujem za pozornosť. (Potlesk).